KZN-munisipaliteite: Sewe uit 61 kry skoon ouditsKwaZulu-Natal Sewe van KwaZulu-Natal se 61 munisipaliteite het ŉ skoon oudit vir die 2012/13 finansiële jaar gekry. “Dié sewe skoon oudits vir KwaZulu-Natal-munisipaliteite is die beste resultaat wat die provinsie tot op hede gesien het en is ŉ hoogtepunt van bestendige verbeterings,” het Nomusa Dube-Ncube, LUR vir samewerkende regering, Woensdag gesê. Sy het gesê die departement het saam met munisipaliteite gewerk om die uitkoms van hul oudits te verbeter. Die munisipaliteite wat skoon oudits ontvang het, is Uthungulu, Umhlathuze, Ntambanana, Ubuhlebezwe, Umzimkhulu, Okhahlamba, en Msinga. Tydens die vorige oudit het slegs een munisipaliteit in die provinsie ŉ skoon oudit gekry. Altesaam 19 ander munisipaliteite het ŉ verbeterde oudit getoon.